बस्सी. यदि आप किसी वाहन में बैठे हों और दौड़ते वाहन के अचानक टायर फट जाएं तो क्या होगा, ऐसा सोचकर ही रुह कांप जाती है, लेकिन ऐसा ही वाकया रविवार को प्रात: जयपुर आगरा राजमार्ग पर प्रेमनगर पुलिया के पास हुआ। यहां जेसीटीएल की लो-फ्लोर बस तेज गति से दौड़ रही थी कि बस के पीछे बाईं तरफ के दोनों टायर फट गए। बस के लहराने व झूलने पर यात्रियों ने चिल्लाना शुरू कर दिया। बस अनियंत्रित होती इससे पहले ही चालक ने रोक दी। यदि वह पलट जाती तो बड़ी संख्या में जनहानि हो सकती थी। लो-फ्लोर में करीब पचास यात्री सवार थे। वह बस्सी से जयपुर चौमूं पुलिया जा रही थी। जयपुर ट्रांसपोर्ट परिवहन लिमिटेड की लो फ्लोर बस संख्या आरजे 14, पीसी 7401 बस्सी से सुबह 6 बजे जयपुर चौमूं पुलिया के लिए रवाना हुई थी। इसी दौरान प्रेम नगर पुलिया के पास बस अचानक लहराने लगी। घटना से घबराए यात्रियों ने चिल्लाना शुरू कर दिया। प्रत्यक्षदर्शियों ने बताया कि जिस समय टायर फटा, उस समय बस तेज रफ्तार में थी।